3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

  3.1.1. รูปแบบของผลิตภัณฑ์

สเตนเลส (Stainless Steel)
เป็นศัพท์ทั่วไปที่ใช้เรียกเหล็กในกลุ่มที่มีความต้านทานการกัดกร่อน
ซึ่งโดยทั่วไปจะเป็นเหล็กกล้าที่มีส่วนผสมของโครเมี่ยม (Chromium) อย่างน้อยร้อยละ 10.5
โดยโครเมี่ยมจะทำหน้าที่สร้างฟิล์มปกป้องที่เหมือนเกราะป้องกันการกัดกร่อน
เพื่อป้องกันมิให้พื้นผิวเหล็กสามารถทำปฎิกิริยากับออกซิเจนในอากาศเกิดเป็นฟิล์มออกไซด์บนผิวโลหะและทำให้สภาพพื้นผิวเหล็กผุกร่อนหรือที่เรียกว่า
เป็นสนิม

ทั้งนี้ บริษัทฯจะทำการผลิตและจัดจำหน่ายสเตนเลสรีดเย็นเกรดต่างๆ ในรูปแบบม้วน แผ่น
และแผ่นแถบ โดยหากจะแบ่งผลิตภัณฑ์หลักของบริษัทฯ
ตามโครงสร้างทางจุลภาคจะสามารถแบ่งผลิตภัณฑ์ของบริษัทฯได้เป็น 2 ชนิดหลักๆ ได้แก่ (1)
สเตนเลสรีดเย็นชนิดออสเตนิติก (Cold Rolled Austenitic Stainless Steel) และ (2)
สเตนเลสรีดเย็นชนิดเฟอร์ริติก (Cold Rolled Ferritic Stainless Steel) ซึ่ง
สเตนเลสทั้งสองประเภทดังกล่าวเป็นประเภทที่นิยมใช้มากที่สุดโดยคิดเป็นประมาณร้อยละ 95 ของ
สเตนเลสทั้งหมดที่ใช้งานกันอยู่ในปัจจุบัน ทั้งนี้ สเตนเลสรีดเย็นของบริษัทฯ
จะมีขนาดความหนาแตกต่างกันไปตามความต้องการของลูกค้า ตั้งแต่ 0.30 มม. ถึง 3.00 มม.
และมีความกว้างตั้งแต่ 30 มม. (สำหรับชนิดแผ่นแถบ) ถึง 1,265 มม.
(สำหรับชนิดแผ่นและชนิดม้วน)

3.1.1.1 สเตนเลสรีดเย็นชนิดออสเตนิติก (Cold-Rolled Austenitic Stainless Steel)

บริษัทฯ ผลิตสเตนเลสรีดเย็นชนิดออสเตนิติก เกรด 304
ซึ่งเป็นสเตนเลสที่ใช้กันอย่างแพร่หลายทั่วโลก
เนื่องจากสเตนเลสชนิดออสเตนิติกมีความต้านทานการกัดกร่อนสูง ความยืดหยุ่น
ไม่มีคุณสมบัติเป็นแม่เหล็ก ทำความสะอาดได้ง่ายและถูกหลักอนามัยในทุกขั้นตอนการใช้ ทนความร้อน
ความเย็น และการเปลี่ยนแปลงอุณหภูมิโดยฉับพลันได้ดี ดังนั้นสเตนเลสชนิดนี้
จึงถูกนำไปใช้ในหลายอุตสาหกรรม สเตนเลสชนิดออสเตนิติกมีส่วนผสมของนิกเกิลในปริมาณร้อยละ
3.5-14 และมีส่วนผสมของโครเมียมในปริมาณร้อยละ 16-25 ทั้งนี้
เนื่องจากสเตนเลสชนิดออสเตนิติกมีความคงทน
และต้านทานต่อการกัดกร่อนมากกว่าสเตนเลสชนิดเฟอร์ริติก ดังนั้นกว่าร้อยละ 70
ของสเตนเลสที่ใช้ในแถบเอเซียเป็นสเตนเลสชนิดออสเตนิติก
โดยบริษัทฯมีการผลิตสเตนเลสรีดเย็นชนิดออสเตนิติก เกรด 304 สองประเภทหลักแบ่งตามผิว
ได้แก่

-   สเตนเลสรีดเย็นชนิดออสเตนิติก 304 2B (สเตนเลสผิวด้าน)

-   สเตนเลสรีดเย็นชนิดออสเตนิติก 304 BA (สเตนเลสผิวมันเงา)

  ปัจจุบัน บริษัทฯผลิตสเตนเลสรีดเย็นชนิดออสเตนิติกเป็นสัดส่วนประมาณร้อยละ 74 ของ
  สเตนเลสรีดเย็นทั้งหมดที่ผลิตได้

2.  สเตนเลสรีดเย็นชนิดเฟอร์ริติก (Cold-Rolled Ferritic Stainless Steel)

บริษัทฯผลิตสเตนเลสรีดเย็นชนิดเฟอร์ริติก เกรด 430 เป็นสเตนเลสที่ไม่มีส่วนผสมของนิกเกิล
จึงมีคุณสมบัติทนทานต่อการกัดกร่อนปานกลาง โดยมีส่วนผสมของคาร์บอนต่ำ
มีส่วนผสมของโครเมียมในปริมาณร้อยละ 16-18 และมีคุณสมบัติแม่เหล็กดูดติด
โดยบริษัทฯมีการผลิตสเตนเลสรีดเย็นชนิดเฟอร์ริติก เกรด 430 สองประเภทหลักแบ่งตามผิว ได้แก่

-   สเตนเลสรีดเย็นชนิดเฟอร์ริติก 430 2B (สเตนเลสผิวด้าน)

-   สเตนเลสรีดเย็นชนิดเฟอร์ริติก 430 BA (สเตนเลสผิวมันเงา)

ปัจจุบัน บริษัทฯผลิตสเตนเลสรีดเย็นชนิดเฟอร์ริติกเป็นสัดส่วนประมาณร้อยละ 26 ของ
สเตนเลสรีดเย็นทั้งหมดที่ผลิตได้

คุณสมบัติหลักๆ
ที่มีความแตกต่างกันระหว่างสเตนเลสรีดเย็นชนิดออสเตนิติกและสเตนเลสรีดเย็นชนิดเฟอร์ริติกคือสเตนเลสรีดเย็นชนิดออสเตนิติกจะนิ่มและสามารถยืดตัวได้ดีกว่า
ซึ่งจะส่งผลให้มีคุณสมบัติในการขึ้นรูปเย็นได้ดีกว่าสเตนเลสรีดเย็นชนิดเฟอร์ริติก
จึงทำให้มีความเหมาะสมที่จะใช้ผลิตอุปกรณ์ที่ต้องการคุณสมบัติการขึ้นรูปเย็นสูง เช่น ช้อนส้อม
เครื่องครัว ภาชนะหุงต้ม อ่างล้างจาน และท่อ เป็นต้น นอกจากนี้
สเตนเลสรีดเย็นชนิดออสเตนิติกยังทนต่อการกัดกร่อนได้ดีกว่าสเตนเลสรีดเย็นชนิดเฟอร์ริติก
ในขณะเดียวกัน
สเตนเลสรีดเย็นชนิดเฟอร์ริติกจึงถูกนำไปใช้ในงานที่ไม่ต้องการการขึ้นรูปลึกและสำหรับงานที่ไม่ต้องการความต้านทานการกัดกร่อนสูง

นอกจากคุณสมบัติที่มีความแตกต่างกันดังกล่าวแล้ว
สเตนเลสชนิดออสเตนิติกจะมีราคาที่สูงกว่าและมีความผันผวนกว่าสเตนเลสรีดเย็นชนิดเฟอร์ริติก
ทั้งนี้ เนื่องจากสเตนเลสชนิดออสเตนิติกจะมีส่วนผสมของนิกเกิลอยู่ด้วยประมาณร้อยละ 3.5-14
ซึ่งโลหะนิกเกิลมีราคาและความผันผวนของราคาค่อนข้างสูง
รูปต่อไปนี้แสดงถึงตัวอย่างผลิตภัณฑ์ของบริษัทฯในรูปแบบต่างๆ

  ----------------------------------- -----------------------------------
  []                                  []

  รูปที่ 1: สเตนเลสรีดเย็นประเภทผิวด้าน      รูปที่ 2: สเตนเลสรีดเย็นประเภทผิวมันเงา
  ----------------------------------- -----------------------------------

บริษัทฯ เป็นผู้ผลิตสเตนเลสรีดเย็นรายเดียวในประเทศไทย
โดยผลิตภัณฑ์ของผู้ผลิตเหล็กรายอื่นในประเทศจะเป็นเหล็กกล้าคาร์บอน
ซึ่งต่างจากผลิตภัณฑ์ของบริษัทฯโดยสิ้นเชิง

กระบวนการผลิตที่ทันสมัยทำให้สเตนเลสรีดเย็นของบริษัทฯ
มีความต้านทานการกัดกร่อนดีเยี่ยมและมีพื้นผิวสวยงาม เรียบเสมอกัน
และมีความหนาเท่ากันตลอดแผ่น โดยสเตนเลสรีดเย็นของบริษัทฯ
มีหลายเกรดให้เลือกตามความต้องการและความเหมาะสมในการใช้งานของลูกค้า
ซึ่งบริษัทฯได้ให้ความช่วยเหลือทางด้านเทคนิคเพื่อที่จะคัดเลือกผลิตภัณฑ์ให้ตรงตามความต้องการให้มากที่สุด

สเตนเลสรีดเย็นที่บริษัทฯผลิตใช้เครื่องหมายการค้าที่นำด้วยอักษรสามตัว TNX
ตามด้วยรหัสทางเทคนิค สเตนเลสรีดเย็น TNX ผลิตจากวัตถุดิบที่เลือกสรรแล้ว
และใช้เทคโนโลยีการผลิตที่ทันสมัย
ซึ่งผลิตภัณฑ์ของบริษัทฯได้รับการรับรองกระบวนการผลิตตามมาตรฐานสากล ISO 9001:2000
และเป็นสเตนเลสรีดเย็นที่ได้รับการผลิตตรงตามมาตรฐานสากล Japanese Industrial
Standards (JIS), American Iron and Steel Institute (AISI), American
Society for Testing and Materials (ASTM), Euronorm และ
มาตรฐานผลิตภัณฑ์อุตสาหกรรมไทย (TIS)

ตารางต่อไปนี้แสดงสเตนเลสรีดเย็นเกรดต่างๆ ของบริษัทฯ รวมถึงรายละเอียด
การใช้งานและคุณสมบัติของสเตนเลสรีดเย็นเกรดต่างๆ

  -------------------------------- ------------------------------ ---------------------------------
  ตาราง 2 :                                                       
  คุณสมบัติทั่วไปและการใช้งานของผลิตภัณฑ์                                  

  เกรด                             รายละเอียด                      การใช้งาน

  TNX SC17                         เกรดพื้นฐานที่ผสมโครเมียม           เครื่องครัว งานตกแต่ง เครื่องใช้ในบ้าน

  TNX S189                         เป็นเกรดที่นิยมใช้กันมากที่สุด          เครื่องใช้ในบ้าน อุปกรณ์หุงต้ม
                                   ทนการกัดกร่อน                    อุตสาหกรรมอาหาร อุปกรณ์เตรียมอาหาร
                                   สามารถขึ้นรูปเย็นและเชื่อมได้ดี        งานตกแต่ง

  TNX D189                         เหมือนออสเตนิติก S189             ภาชนะหลุมลึก เครื่องล้างจาน อ่างล้างจาน
                                   แต่มีนิกเกิลอย่างน้อยที่สุดร้อยละ 8.5    ภาชนะหุงต้ม
                                   ซึ่งทำให้ขึ้นรูปเย็นและขึ้นรูปลึกได้ดี      

  TNX DDQ189                       เหมือนออสเตนิติก S189             อ่างล้างจาน อ่างผสม หม้อชุบ ถังใส่แชมเปญ
                                   แต่มีคุณสมบัติขึ้นรูปลึกดีที่สุด            งานปั๊มอัดขึ้นรูป
                                   เนื่องจากมีนิกเกิลอย่างน้อยที่สุดร้อยละ 9 

  TNX LM1811                       ออสเตนิติกคาร์บอนต่ำเติมโมลิดินัม      ท่อ หม้อไอ้น้ำ แท้งค์ขนส่ง
                                   ทำให้ทนการกัดกร่อนตามขอบเกรนได้ดี   งานสัมผัสกับความดันสูง
  -------------------------------- ------------------------------ ---------------------------------

1.  การใช้งานของสเตนเลสรีดเย็น

สเตนเลสรีดเย็นนับเป็นวัสดุที่มีประโยชน์ใช้สอยอย่างกว้างขวาง ด้วยคุณสมบัติที่ไม่เหมือนวัสดุอื่นใด
เช่น ไม่เป็นสนิม ง่ายต่อการเชื่อมต่อ ง่ายต่อการขึ้นรูป ค่าบำรุงรักษาต่ำ
และสามารถนำกลับมาใช้ใหม่ได้ จึงทำให้สเตนเลสรีดเย็นเป็นวัสดุที่ใช้ในหลายอุตสาหกรรมต่อเนื่อง
ดังนี้

-   อุตสาหกรรมครัวเรือนและอาหาร :
    สเตนเลสรีดเย็นเป็นวัสดุที่สมบูรณ์แบบสำหรับใชัในครัวและในอุตสาหกรรมอาหาร
    เนื่องจากมีความทนทานต่อการกัดกร่อนสูง ไม่เป็นสนิม
    และไม่ทำปฏิกริยากับกรดและเกลือที่มีอยู่ในอาหาร
    นอกจากนี้ยังมีพื้นผิวเรียบและมีความเป็นกลางสูง จึงไม่ดูดซึมรสใดๆ
    ทำความสะอาดได้ง่ายและถูกหลักอนามัย ทนความร้อน ความเย็น
    และเปลี่ยนอุณหภูมิโดยฉับพลันได้ดี จึงใช้เป็นวัสดุในอุปกรณ์ครัวและในอุตสาหกรรมอาหาร เช่น
    จาน ชาม หม้อ อุปกรณ์เตรียมอาหาร ภาชนะหุงต้ม อุปกรณ์อาหาร อ่างล้างจาน
    เครื่องล้างจาน เครื่องซักผ้า แท้งค์น้ำ เป็นต้น

-   อุตสาหกรรมก่อสร้าง : เนื่องจากคุณสมบัติเด่นสองประการของสเตนเลสรีดเย็น คือ
    ความแข็งแรงและความทนทาน ยิ่งไปกว่านั้น
    สเตนเลสยังมีรูปทรงและพื้นผิวหลากหลายให้เลือก
    จึงสามารถนำไปประยุกต์ใช้ในงานตกแต่งได้อย่างมากมาย เช่น
    งานตกแต่งภายนอกและภายใน ด้านหน้าอาคาร หลังคา ทางเข้าอาคาร กรอบประตู-หน้าต่าง
    ท่อ เป็นต้น

-   อุตสาหกรรมรถยนต์ : สเตนเลสรีดเย็นยังใช้ในอุปกรณ์ถุงลมนิรภัย ระบบท่อไอเสีย
    คอนเวอร์เตอร์ ท่อไอดี กันชน ฝาครอบล้อ เครื่องประดับยนต์ และส่วนตกแต่งอื่นๆ

-   อุตสาหกรรมคมนาคมขนส่ง : ด้วยคุณสมบัติเชิงกลสูงและการทนไฟ จึงมีการนำ
    สเตนเลสรีดเย็นไปใช้ในการสร้างตู้รถโดยสาร ตู้คอนเทนเนอร์
    แท้งค์ขนส่งน้ำมันหรือเคมีภัณฑ์ต่างๆ

-   อุตสาหกรรมอิเล็กทรอนิกส์ : ด้วยลักษณะพิเศษในด้านการต้านทานการกัดกร่อน
    ประกอบกับมีคุณสมบัติเชิงกลสูง จึงมีการนำสเตนเลสรีดเย็นไปใช้ในการผลิตชิ้นส่วนต่างๆ
    ในอุตสาหกรรมที่ใช้เทคโนโลยีชั้นสูง เช่น เวชอุตสาหกรรม อุตสาหกรรมการบิน
    คอมพิวเตอร์และอิเล็กทรอนิกส์ เทคโนโลยีนิวเคลียร์ เป็นต้น

    1.  สิทธิและประโยชน์จากบัตรส่งเสริมการลงทุน

บริษัทฯได้รับสิทธิและประโยชน์ตามพระราชบัญญัติส่งเสริมการลงทุน พ.ศ. 2520
ว่าด้วยการเป็นผู้ผลิตสเตนเลสรีดเย็น โดยมีเกณฑ์หลักๆ ดังนี้

ได้รับสิทธิบัตรจากคณะกรรมการส่งเสริมการลงทุน 3 ฉบับ และมีสิทธิประโยชน์ดังนี้

+--------------------------------------+---------+----------+---------+
| สำหรับสิทธิประโยชน์รับ                    | บัตรส่งเ  | บัตรส่ง    | บัตรส่งเ  |
|                                      | สริมเลขที่ | เสริมเลขที่ | สริมเลขที่ |
|                                      |         |          | 1563(2) |
|                                      | 11      | 1        | /2546   |
|                                      | 41/2534 | 165/2540 |         |
|                                      |         |          | วิจัย     |
|                                      | Cold    | ผลิตสเตน  | และพัฒนา |
|                                      | Rolled  | เลสรีดเย็น |         |
|                                      | St      | ชนิดม     |         |
|                                      | ainless | ้วนและแผ่น |         |
|                                      | Steel   |          |         |
+--------------------------------------+---------+----------+---------+
| ม.25                                 | /       | /        | /       |
| นำเข้าคนต่างด้าวซึ่งเป                    |         |          |         |
| ็นช่างฝีมือได้ตามจำนวนและระยะเวลาตามสมควร |         |          |         |
+--------------------------------------+---------+----------+---------+
| ม.26                                 | /       | /        | /       |
| ให้คนต่างด้าวทำงาน                      |         |          |         |
| เฉพาะตำแหน่งได้ตามจำนวนและระยะเวลาที่คณะ |         |          |         |
|                                      |         |          |         |
| กรรมการให้ความเห็นชอบ                  |         |          |         |
+--------------------------------------+---------+----------+---------+
| ม.27                                 | /       | /        | /       |
| อนุญาตให้ถือกรร                         |         |          |         |
| มสิทธ์ในที่ดินตามจำนวนที่คณะกรรมการเห็นสมควร |         |          |         |
+--------------------------------------+---------+----------+---------+
| ม. 28                                | N / A   | /        | /       |
| ยกเว้นอ                               |         |          |         |
| ากรขาเข้าสำหรับเครื่องจักรที่คณะกรรมการอนุมัติ |         |          |         |
+--------------------------------------+---------+----------+---------+
| ม.28(1)                              | /       | N / A    | N / A   |
| ยกเว้นอากรขาเข้าและ                    |         |          |         |
| ภาษีการค้าสำหรับเครื่องจักรที่คณะกรรมการอนุมัติ |         |          |         |
+--------------------------------------+---------+----------+---------+
| ม.28(2)                              | /       | N / A    | N / A   |
| ยกเว้นภาษีการค้าสำหรับผู้ป                 |         |          |         |
| ระกอบการผลิตภายในประเทศที่ขายเครื่องจักรให้ |         |          |         |
|                                      |         |          |         |
| TNX                                  |         |          |         |
+--------------------------------------+---------+----------+---------+
| ม 30 ได้รับลดหย่อนอากรขาเข้า 90 %        | /       | /        | N / A   |
| ของอัตราปกติของวัตถุดิบหรือวัสดุจำเป็น        |         |          |         |
|                                      |         |          |         |
| นำเข้าเพื่อผลิตขายในประเทศ               |         |          |         |
+--------------------------------------+---------+----------+---------+
| ม 31 ยกเว้นภาษีเงินได้นิติบุคคล             | 6 ปี     | 8 ปี      | 8 ปี     |
+--------------------------------------+---------+----------+---------+
| ม 34                                 | /       | /        | /       |
| ยกเว้นไม่ต้องนำเงินปันผลจ                 |         |          |         |
| ากกิจการที่ได้รับส่งเสริมไปรวมคำนวณภาษีเงินได้ |         |          |         |
+--------------------------------------+---------+----------+---------+
| ม35 (1)                              | 5 ปี     | N / A    | N / A   |
| ไ                                    |         |          |         |
| ด้รับลดหย่อนภาษีการค้าสำหรับขายผลิตภัณฑ์ร้อยละ |         |          |         |
| 90 ของอัตราปกติ                        |         |          |         |
+--------------------------------------+---------+----------+---------+
| ม35 (2)                              | 5 ปี     | 5 ปี      | N / A   |
| ลดหย่อนภาษีเง                          |         |          |         |
| ินได้นิติบุคคลสำหรับกำไรสุทธิที่ได้รับจากการลงทุน |         |          |         |
| 50 %                                 |         |          |         |
|                                      |         |          |         |
| มีกำหนด 5 ปี นับตั้งแต่วันพ้นเวลาตาม ม.31    |         |          |         |
+--------------------------------------+---------+----------+---------+
| ม35 (3) ให้หักค่าขนส่ง ค่าไฟฟ้า และ        | N / A   | 10 ปี     | N / A   |
| ค่าน้ำประปา 2                          |         |          |         |
| เท่าของค่าใช้จ่ายที่เกิดขึ้นเป็นเวลา           |         |          |         |
|                                      |         |          |         |
| 10 ปี                                 |         |          |         |
+--------------------------------------+---------+----------+---------+
| ม35 (4) ให้หักเงินทุนในการ               | N / A   | /        | N / A   |
| ติดตั้งสิ่งอำนวยความสะดวก 25 %            |         |          |         |
| ของเงินทุนนอก                          |         |          |         |
|                                      |         |          |         |
| เหนือจากการ หักค่าเสื่อมราคาตามปกติ        |         |          |         |
+--------------------------------------+---------+----------+---------+
| ม36 (1) ยกเว้นอากรขาเข้าสำหรับวัตถุดิบ     | 5 ปี     | 5 ปี      | N / A   |
| และวัสดุจำเป็นที่นำเข้าจากต่างประเทศเพื่อ     |         |          |         |
|                                      |         |          |         |
| ใช้ในการผลิตเพื่อการส่งออก                |         |          |         |
+--------------------------------------+---------+----------+---------+
| ม36 (2)                              | 5 ปี     | 5 ปี      | N / A   |
| ให้ยกเว้น                              |         |          |         |
| อากรขาเข้าสำหรับของที่ได้รับการส่งเสริมนำเข้า |         |          |         |
| และส่งกลับออก                          |         |          |         |
|                                      |         |          |         |
| ไปใน 5 ปี                             |         |          |         |
+--------------------------------------+---------+----------+---------+
| ม36 (4)                              | 10 ปี    | 10 ปี     | N / A   |
| ให้ห                                  |         |          |         |
| ักเงินได้พึงประเมินในการเสียภาษีเงินได้นิติบุคคล |         |          |         |
| ร้อยละ 5 ของรายได้                     |         |          |         |
|                                      |         |          |         |
| ที่เพิ่มขึ้นจากปีก่อนจากการส่งออก             |         |          |         |
+--------------------------------------+---------+----------+---------+
| ม.37 ได้รับอนุญาตให้นำหรือส่ง              | /       | /        | /       |
| เงินออกนอกราชอาณาจักร                  |         |          |         |
| เป็นเงินตราต่างประเทศ                   |         |          |         |
+--------------------------------------+---------+----------+---------+

1.  การตลาดและภาวะการแข่งขัน

    1.  การจัดจำหน่าย

บริษัทฯผลิตและจัดจำหน่ายสเตนเลสรีดเย็นเกรดต่างๆ ในรูปแบบม้วน แผ่น และแผ่นแถบ
โดยมีปริมาณการจำหน่ายสเตนเลสรีดเย็นเพิ่มขึ้นอย่างต่อเนื่องนับตั้งแต่เริ่มดำเนินการผลิตในปี
2536 เนื่องจากความต้องการบริโภคสเตนเลสรีดเย็นยังคงสูงขึ้นอย่างต่อเนื่อง และบริษัทฯ
มีตลาดสเตนเลสรีดเย็นกระจายอยู่ทั้งในประเทศและต่างประเทศ ซึ่งส่งผลให้บริษัทฯ
มีความสามารถในการบริหารการจำหน่ายให้เหมาะสมกับสภาวะตลาด
เพื่อให้บริษัทฯได้รับผลประโยชน์สูงสุด

ในส่วนของตลาดในประเทศ การจัดจำหน่ายของบริษัทฯ ยังคงมีการเติบโตอย่างต่อเนื่อง ทั้งนี้
เนื่องจากบริษัทฯ เป็นผู้ผลิตสเตนเลสรีดเย็นเพียงรายเดียวในประเทศไทยส่งผลให้บริษัทฯ
มีความได้เปรียบจากการที่สามารถส่งมอบสินค้าได้อย่างรวดเร็วและตรงตามเวลา
ส่งผลให้ต้นทุนของสินค้าคงคลังของลูกค้าลดลงเมื่อเทียบกับการสั่งจากผู้ผลิตรายอื่น นอกจากนี้
บริษัทฯ ยังคงมีความได้เปรียบในด้านภาษีอากรที่เกี่ยวข้อง เช่น
อากรตอบโต้การทุ่มตลาดสำหรับสินค้าสเตนเลสรีดเย็นชนิดม้วน (Anti-Dumping) และ
สิทธิประโยชน์จากบัตรส่งเสริมการลงทุน เป็นต้น
ซึ่งส่งผลให้บริษัทฯมีความสามารถในการแข่งขันกับผู้นำเข้าสเตนเลสรีดเย็นจากต่างประเทศ ทั้งนี้
บริษัทฯ
ยังมีนโยบายที่จะเพิ่มสัดส่วนการขายสเตนเลสรีดเย็นในประเทศให้มากขึ้นเพื่อสนองความต้องการของผู้บริโภคในประเทศต่อไป

ในส่วนของตลาดต่างประเทศนั้น
ตลาดการส่งออกสเตนเลสรีดเย็นยังคงมีความสามารถในการเติบโตต่อไป อย่างไรก็ตาม
สภาวะการแข่งขันในตลาดสเตนเลสรีดเย็นในปี 2549
เพิ่มสูงขึ้นเนื่องจากการเพิ่มขึ้นของแหล่งการผลิตและกำลังการผลิตในประเทศจีน อย่างไรก็ตาม
การที่ตลาดในภูมิภาคยุโรปและสหรัฐอเมริกายังคงมีปริมาณความต้องการใช้งานที่สูงขึ้น
ทำให้การส่งออกของบริษัทฯ ได้มีการขยายตัวไปยังภาคพื้น ยุโรปและตะวันออกกลางมากขึ้นด้วย
ทั้งนี้เนื่องมาจากการที่บริษัทฯ
เป็นผู้ผลิตในภูมิภาคเพียงรายแรกที่ได้รับถ่ายทอดเทคโนโลยีการผลิตโดยตรงจากยุโรปทำให้สินค้าของบริษัทฯ
มีคุณภาพอันเป็นที่ยอมรับของตลาดได้ง่าย
โดยเฉพาะตลาดตะวันออกกลางเป็นฐานการส่งออกสินค้าของบริษัทฯ มาช้านานและสินค้าที่บริษัทฯ
ทำการผลิตเป็นที่ยอมรับว่ามีคุณภาพ ทำให้บริษัทฯ
สามารถที่จะเพิ่มการกระจายของฐานลูกค้าในต่างประเทศได้มากขึ้น
และบรรลุวัตถุประสงค์ของการลดความเสี่ยงในการพึ่งพาลูกค้ารายใหญ่
อีกทั้งยังเป็นการลดสัดส่วนการส่งออกสเตนเลสรีดเย็นไปยังประเทศจีน
ที่มีการแข่งขันในเรื่องราคาค่อนข้างสูงลงได้

2.  ลักษณะลูกค้าและช่องทางการจัดจำหน่าย

ปัจจุบันลูกค้าส่วนใหญ่ของบริษัทฯ จะนำผลิตภัณฑ์ของบริษัทฯ ไปใช้เป็นวัตถุดิบในการผลิตสินค้าของตน
โดยลักษณะของลูกค้าส่วนใหญ่ของบริษัทฯ เป็นผู้ผลิตอุปกรณ์และเครื่องใช้ในครัวเรือน
ผู้ผลิตอุปกรณ์และเครื่องใช้ในโรงงานอุตสาหกรรม ผู้ผลิตอุปกรณ์และวัสดุก่อสร้างต่างๆ
และผู้ผลิตอุปกรณ์ที่ใช้กับรถยนต์ เป็นต้น นอกจากการจำหน่ายให้กับผู้ใช้โดยตรงแล้ว
บริษัทฯยังมีการจำหน่ายให้กับผู้จัดจำหน่าย (Stockists)และศูนย์บริการ (Service Center)
ซึ่งจะนำผลิตภัณฑ์ของบริษัทฯไปเพิ่มมูลค่าอื่นๆ เช่นการปรับเปลี่ยนขนาดของผลิตภัณฑ์
เพื่อจำหน่ายต่อให้กับผู้ใช้สเตนเลสรีดเย็นอีกทอดหนึ่ง
โดยลูกค้าประเภทนี้จะทำหน้าที่ให้บริการกับลูกค้าในส่วนของตน

บริษัทฯมีช่องทางการจัดจำหน่ายสเตนเลสรีดเย็นหลักๆ อยู่ 3 ช่องทาง ได้แก่

  (1) การจัดจำหน่ายโดยตรงให้กับลูกค้าในประเทศ

บริษัทฯ จัดจำหน่ายโดยตรงให้กับลูกค้าในประเทศ
โดยบริษัทฯมีทีมงานฝ่ายการตลาดเพื่อจำหน่ายผลิตภัณฑ์โดยตรงให้กับผู้ประกอบกิจการที่มีธุรกิจขนาดใหญ่และมีการสั่งซื้อผลิตภัณฑ์ของบริษัทฯ
ในปริมาณที่มาก โดยปัจจุบัน ลูกค้าหลักๆ ของบริษัทฯ ได้แก่ ผู้ผลิตเครื่องครัวสแตนเลส
แท้งค์น้ำสแตนเลส และท่อสแตนเลส

  (2) การจัดจำหน่ายผ่านตัวแทนจำหน่ายในประเทศ

ในปัจจุบัน บริษัทฯมีตัวแทนจำหน่ายในประเทศ ซึ่งเป็นตัวแทนจำหน่ายเหล่านี้เป็นสาขาของบริษัทฯ
การค้าสเตนเลสรีดเย็นจากประเทศญี่ปุ่น (Japanese Trading House)
ที่มีความสัมพันธ์กับลูกค้ามาเป็นระยะเวลายาวนานและทำการค้าโลหะอื่นๆ
นอกเหนือจากผลิตภัณฑ์ของบริษัทฯ นอกจากนั้นตัวแทนจำหน่ายเหล่านี้มักมีศูนย์บริการรายใหญ่ต่างๆ
ที่เป็นผู้ประกอบการอยู่ในสังกัดอีกด้วย

(3) การจัดจำหน่ายผ่านตัวแทนจำหน่ายในต่างประเทศ

บริษัทฯ จัดจำหน่ายผ่านตัวแทนจำหน่ายในต่างประเทศประมาณร้อยละ 42
ของปริมาณการจัดจำหน่ายทั้งหมดในปี 2549
โดยตัวแทนจำหน่ายจะได้รับค่าคอมมิชชั่นเป็นค่าตอบแทนจากการจำหน่าย
ทั้งนี้การจำหน่ายในต่างประเทศ (ยกเว้นประเทศญี่ปุ่น) จะจัดจำหน่ายผ่านตัวแทนจำหน่ายทั้งหมด
เนื่องจากตัวแทนจำหน่ายมีเครือข่ายลูกค้าที่กว้างขวางและมีสำนักงานขายและศูนย์บริการทั่วโลก
ซึ่งในปัจจุบันบริษัทฯ มีตัวแทนจำหน่ายสินค้าในต่างประเทศ (ยกเว้นประเทศญี่ปุ่น) 1 ราย คือ
บริษัท อาร์ซิลอร์ สเตนเลส อินเตอร์เนชั่นแนล จำกัด (บริษัทฯในกลุ่มอาร์ซิลอร์)
ซึ่งครอบคลุมเครือข่ายลูกค้าทั่วโลก อย่างไรก็ตามลูกค้าหลักในต่างประเทศของบริษัทฯ คือ
ประเทศจีน ออสเตรเลีย ตะวันออกกลาง และอเมริกาเหนือ

อนึ่ง
แนวทางในการจัดหาตัวแทนจำหน่ายในต่างประเทศเพิ่มเติมได้กล่าวไว้แล้วในหัวข้อปัจจัยความเสี่ยง
หัวข้อย่อย ความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย

3.2.3 ภาวะอุตสาหกรรมและการแข่งขัน

อุตสาหกรรมสเตนเลสรีดเย็นในตลาดโลกกำลังอยู่ในช่วงขยายตัวภายหลังจากการฟื้นตัวทางเศรษฐกิจของประเทศต่างๆ
ทำให้การบริโภคสเตนเลสรีดเย็นเพิ่มสูงขึ้น โดยตั้งแต่ปี 2543 เศรษฐกิจโลก
และในภูมิภาคเอเซียได้เติบโตขึ้นมาก
ดังจะเห็นได้จากการเติบโตของปริมาณการใช้สเตนเลสรีดเย็นทั่วโลกเพิ่มขึ้นอย่างต่อเนื่องโดยเฉลี่ยปีร้อยละ
6-7 ตั้งแต่ปี 2548

ในปี 2549 ระดับราคาของสเตนเลสทุกประเภทได้มีการปรับตัวสูงขึ้นอย่างต่อเนื่อง
โดยเฉพาะสเตนเลสเกรดออสเตนิติคที่ต้องมีส่วนผสมของแร่นิกเกิลเป็นองค์ประกอบสำคัญ
ราคาเงินสดเฉลี่ยของแร่นิกเกิลในตลาด LME ได้ขึ้นจากระดับราคาที่ 14,544
เหรียญสหรัฐอเมริกา ในเดือนมกราคม 2549 มาเป็น 34,547
เหรียญสหรัฐอเมริกาในเดือนธันวาคม 2549 ซึ่งส่งผลต่อระดับราคาของวัตถุดิบอันได้แก่
สเตนเลสรีดร้อน และราคาขายของสเตนเลสรีดเย็นในตลาดโลก สำหรับการแข่งขันในปี 2549
นั้นนับได้ว่าไม่รุนแรง
เนื่องจากความต้องการใช้งานที่มีการขยายตัวขึ้นในตลาดประเทศสหรัฐอเมริกา และภูมิภาคยุโรป
ในขณะที่ผู้ผลิตในภูมิภาคทั้งสองประสบปัญหาด้านการผลิต
ทำให้ต้องพึ่งพาการนำเข้าจากต่างประเทศมากขึ้น

3.3 การจัดหาผลิตภัณฑ์ และบริการ

3.3.1 โรงงาน อุปกรณ์และเครื่องจักร

โรงงานสเตนเลสรีดเย็นของบริษัทฯตั้งอยู่ในนิคมอุตสาหกรรมระยองอินดัสเตรียลปาร์คในเขตอุตสาหกรรมพื้นที่ชายฝั่งภาคตะวันออกไปทางทิศตะวันออกเฉียงใต้ประมาณ
180 กิโลเมตร มีเนื้อที่รวม 128 ไร่ (205,000 ตารางเมตร)
โรงงานได้เริ่มผลิตสเตนเลสรีดเย็น ในปี 2536 โดยปัจจุบันมีกำลังการผลิต 200,000 ตันต่อปี
โรงงานของบริษัทฯเป็นโรงงานรีดเย็น
โดยนำเข้าม้วนสเตนเลสรีดร้อนจากต่างประเทศมาทำการรีดปรับลดขนาดเพื่อให้ได้ขนาดความหนา
และพื้นผิวตามที่ลูกค้าต้องการ

เครื่องจักร และอุปกรณ์หลักในการผลิตสเตนเลสรีดเย็นของบริษัทฯเป็นอุปกรณ์ที่ทันสมัย
และเป็นอุปกรณ์ที่ใช้กันอย่างแพร่หลายในผู้ผลิตสเตนเลสรีดเย็นรายใหญ่ทั่วโลก ซึ่งประกอบด้วย

-   เตาอบอ่อนสำหรับเกรดเฟอร์ริติก (Batch Annealing Furnace)

-   เตาอบอ่อนและอ่างล้างขจัดออกไซด์ (Annealing and Pickling Line) ที่มีความยาว
    280 เมตรสำหรับม้วนสเตนเลสรีดร้อนและรีดเย็น

-   เตาอบอ่อนและอ่างล้างขจัดออกไซด์ (Annealing and Pickling for Raw Material)
    ที่มีความยาว 305 เมตรสำหรับม้วนสเตนเลสรีดร้อน

-   เตาอบอ่อนสำหรับผิวมันเงา (Bright Annealing Line)

-   เครื่องรีดเย็นเซนด์ซิเมียร์ (ZRM1 และ ZRM2) มีอัตราความเร็วถึง 600 และ 800
    เมตรต่อนาที ตามลำดับ

-   เครื่องปรับความเรียบผิวหน้าเหล็ก (Skin Pass Mill)

-   เครื่องปรับความเรียบผิวหน้าเหล็ก (Skin Pass Mill No. 2)

-   เครื่องปรับความเรียบโดยการดึง (Tension Leveler)
    เพื่อปรับความเรียบของผิวหน้าเหล็ก

-   เครื่องซ่อมผิว (Grinding Line)

-   เครื่องตัดหน้ากว้าง (Slitting Line) สำหรับตัดขอบและตัดแผ่นหน้ากว้าง

-   เครื่องตัดเป็นแผ่น (Cut-to-length Line)

-   เครื่องตัดหน้าแคบ (Slitting Line) สำหรับตัดขอบและตัดแผ่นหน้าแคบ

    2.  ขั้นตอนการผลิต

กระบวนการผลิตของบริษัทฯเริ่มตั้งแต่การนำวัตถุดิบ (ม้วนสเตนเลสรีดร้อน) มาทำการรีดเย็น
โดยบริษัทฯจะนำเข้าจากผู้ผลิตในต่างประเทศ ทั้งนี้
ม้วนสเตนเลสรีดร้อนจะผลิตจากเศษสเตนเลสซึ่งจะถูกหลอมรวมกับสารผสมในเตาหลอมอาร์คไฟฟ้า
หลังจากนั้นจะผ่านกระบวนการที่ทำโลหะเหลวบริสุทธิ์ด้วยสูญญากาศ
โดยโลหะที่บริสุทธิ์แล้วจะถูกนำหล่อแบบต่อเนื่องเพื่อให้ได้มาซึ่งแท่งเหล็ก
โดยแท่งเหล็กแบนดังกล่าวจะถูกนำมารีดร้อนเพื่อลดขนาดเป็นม้วนเหล็ก
โดยบริษัทฯจะนำเข้าม้วนสเตนเลสรีดร้อนจากบริษัทฯผู้ผลิต เช่น U & A, Columbus และ POSCO
โดยผู้จำหน่ายวัตถุดิบให้กับบริษัทฯล้วนแล้วแต่เป็นผู้ผลิตม้วนสเตนเลสรีดร้อนรายใหญ่ของโลก

ทั้งนี้ บริษัทฯจะนำม้วนสเตนเลสรีดร้อนมาผ่านกระบวนการทางความร้อนและกัดด้วยกรด
และทำการรีดลดขนาดด้วยเครื่องรีดเย็นเซนด์ซิเมียร์ (Sendzimir) จากนั้นจะนำมาผ่านการอบ
และกัดกรด หรือผ่านกระบวนการอบเงา (Bright Annealing) โดยมีการรีดผิว (Skin Pass)
อีกครั้ง เพื่อปรับความมันให้ได้ตามลูกค้าต้องการ โดยกระบวนการผลิตสเตนเลสรีดเย็นของบริษัทฯ
มีดังนี้

1.  กระบวนการอบอ่อน และการขจัดออกไซด์ (Annealing and Pickling)

ม้วนสเตนเลสรีดร้อนประเภทเฟอร์ริติกจะถูกป้อนเข้าไปในเตาอบอ่อน (Batch Annealing
Furnance) ซึ่งภายในเครื่องมีอุณหภูมิประมาณ 850 องศาเซลเซียส
เพื่ออบม้วนสเตนเลสรีดร้อนให้อ่อนตัวและมีโครงสร้างที่สมบูรณ์
โดยหลังจากที่ม้วนสเตนเลสรีดร้อนผ่านกระบวนการอบอ่อน จะเกิดปฏิกิริยาออกซิเดชั่น
(Oxidation) บนพื้นผิว ซึ่งจะถูกกำจัดออกไปในกระบวนการออกไซด์
ซึ่งจะนำม้วนสเตนเลสรีดร้อนที่ผ่านกระบวนการอบอ่อนไปผ่านอ่างอาบล้างขจัดออกไซด์
ซึ่งมีส่วนผสมของกรดกำมะถันและกรดไฮโดรฟลูริก กับกรดไนตริก ตามลำดับ
สำหรับม้วนสเตนเลสรีดร้อนชนิดออสเตนิติกไม่จำเป็นต้องนำมาเข้าเตาอบอ่อน
แต่สามารถนำเข้าสู่กระบวนการอบและกัดกรด (Annealing and Pickling) โดยตรงได้เลย

2.  กระบวนการรีดเย็น

เหล็กที่ผ่านการอบอ่อนและการขจัดออกไซด์ จะถูกนำไปผ่านเครื่อง Sendzimir Unit
เพื่อทำการรีดลดขนาด โดย Sendzimir Unit จะประกอบด้วยลูกรีดทรงกระบอก 20 ลูก
ซึ่งจะทำการบีบ อัด และรีดสเตนเลสให้บางลง
โดยสเตนเลสจะมีความหนาลดลงหลังจากผ่านกระบวนการนี้แล้ว

3.  กระบวนการอบอ่อน และการขจัดออกไซด์ (Annealing and Pickling) ครั้งที่ 2

สเตนเลสที่ผ่านกระบวนการรีดเย็นจะมีโครงสร้างทางจุลภาคและคุณสมบัติทางกล
ซึ่งไม่เหมาะต่อการใช้งาน ดังนั้น
เพื่อให้สเตนเลสมีผิวหน้าที่สะอาดและมีคุณสมบัติทางกลตามความต้องการของลูกค้า
สเตนเลสจะต้องผ่านกระบวนการอบอ่อนและขจัดออกไซด์อีกครั้งหนึ่ง

4.  กระบวนการปรับความเรียบผิวหน้าและความมันเงา (Skin Passing)

เนื่องจากความเรียบของสเตนเลสหลังผ่านการอบอ่อนและการขจัดออกไซด์ ครั้งที่ 2
ยังไม่เหมาะสมต่อการใช้งาน
แผ่นสเตนเลสดังกล่าวจึงต้องนำมาผ่านกระบวนการรีดปรับผิวอีกครั้งเพื่อเพิ่มความเรียบและความเงาให้แก่ผิวหน้า

5.  กระบวนการตัด (Slitting and Cutting)

กระบวนการสุดท้ายของการผลิตคือการนำสเตนเลสรีดเย็นมาทำการคลี่เพื่อนำมาตัดเป็นแผ่นตามขนาดที่ลูกค้าต้องการ
ซึ่งผลิตภัณฑ์สำเร็จรูปแล้วเรียกว่า สเตนเลสรีดเย็นแผ่น
หรือนำสเตนเลสมาตัดตามความยาวที่กำหนดและม้วนกลับไป ซึ่งผลิตภัณฑ์สำเร็จรูปแล้วเรียกว่า
สเตนเลสรีดเย็นม้วน หรือเรียกว่า สเตนเลสรีดเย็นม้วนหน้าแคบ

+------------------------------------+---------------------------------+
| []                                 |                                 |
|                                    |                                 |
| รูปที่ 3.1 กระบวนการอบอ่อนสำหรับผิวมันเงา |                                 |
|                                    |                                 |
| []                                 |                                 |
|                                    |                                 |
| []                                 |                                 |
|                                    |                                 |
| รูปที่ 3.2 เครื่องรีดเย็นเซนด์ซิเมียร์ รูปที่    |                                 |
| 3.3 เครื่องปรับความเรียบของพื้นผิวเหล็ก    |                                 |
+------------------------------------+---------------------------------+
|                                    |                                 |
+------------------------------------+---------------------------------+

+-----------------------------------------------------------------------+
| []                                                                    |
+-----------------------------------------------------------------------+
| รูปที่ 4 : กระบวนการผลิตม้วนสเตนเลสรีดร้อน หรือ คอยล์ดำ                        |
+-----------------------------------------------------------------------+
|                                                                       |
+-----------------------------------------------------------------------+
|                                                                       |
+-----------------------------------------------------------------------+

[]

รูปที่ 5 : กระบวนการผลิตสเตนเลสของบริษัท ไทยน๊อคซ์ สเตนเลส จำกัด (มหาชน)

2.  เทคโนโลยีการผลิต คุณภาพการผลิต และกำลังการผลิต

เทคโนโลยีในการผลิตสเตนเลสรีดเย็นของบริษัทฯถือเป็นปัจจัยหนึ่งซึ่งบริษัทฯให้ความสำคัญอย่างมาก
เนื่องจากจะช่วยให้สามารถลดต้นทุนการผลิต เพิ่มประสิทธิภาพในการทำงาน
และสามารถรักษาคุณภาพของผลิตภัณฑ์ให้อยู่ในระดับสูงได้
โดยเทคโนโลยีการผลิตเหล็กทั่วไปมีอายุการใช้งานเป็นระยะเวลายาวนานกว่า 20 ปี อนึ่ง
เทคโนโลยีการผลิตของบริษัทฯถือว่ายังทันสมัยและก้าวหน้า
เมื่อเทียบกับเทคโนโลยีการผลิตของคู่แข่งต่างชาติ

บริษัทฯผลิตผลิตภัณฑ์ส่วนใหญ่ตามคำสั่งลูกค้า
โดยปกติบริษัทฯใช้เวลาในการผลิตผลิตภัณฑ์ในแต่ละคำสั่งซื้อ ประมาณ 10 วัน ถึง 15 วัน ทั้งนี้
ขึ้นอยู่กับประเภท ขนาดของผลิตภัณฑ์ และการจัดตารางการผลิตของบริษัทฯ อนึ่ง ในการผลิตสินค้า
ฝ่ายประกันคุณภาพจะต้องเข้าไปดำเนินการตรวจสอบคุณภาพสินค้าในแต่ละขั้นตอนของการผลิตตามแผนการตรวจสอบคุณภาพ
(Quality Control) ตามมาตรฐานสากล ISO 9001: 2000
โดยบริษัทฯมีนโยบายรับคำสั่งซื้อจากลูกค้าและดำเนินการส่งมอบสินค้าให้กับลูกค้าภายในระยะเวลาประมาณ
30-45 วัน ทั้งนี้ขึ้นอยู่กับระยะทางการขนส่ง

ในช่วงเวลาที่ผ่านมา บริษัทฯสามารถผลิตสเตนเลสรีดเย็นประมาณ 140,000 ถึง 160,000
ตันต่อปี ทั้งที่ความสามารถในการผลิตของเครื่องจักรสูงสุดได้ 200,000 ตันต่อปี
ทั้งนี้เนื่องจากบริษัทฯมีกลยุทธในการผลิตสเตนเลสชนิดบางเพื่อสนองความต้องการของลูกค้า
ซึ่งทำให้บริษัทฯ มีขบวนการรีดซ้ำที่เครื่อง ZRM ทำให้ผลิตผลของสเตนเลสรีดเย็นที่ได้
มีปริมาณที่ลดลง และเป็นอีกสาเหตุหนึ่งที่ทำให้บริษัทฯ ต้องขยายกำลังการผลิตอีก 100,000 ตันต่อปี
เพื่อลด bottleneck และทำให้บริษัทฯ สามารถมี Metal Margin ที่สูงกว่า

3.  การจัดหาและแหล่งที่มาของวัตถุดิบหลัก

ม้วนสเตนเลสรีดร้อน หรือ คอยล์ดำ (Hot-Rolled Stainless Steel Coil)
คือวัตถุดิบหลักของบริษัทฯ ซึ่งมีสัดส่วนประมาณร้อยละ 75 -80 ของต้นทุนการผลิต

บริษัทฯ ต้องนำเข้าวัตถุดิบหลักทั้งหมดจากต่างประเทศ
เนื่องจากว่าไม่มีผู้ผลิตม้วนสเตนเลสรีดร้อนในประเทศไทย
โดยบริษัทฯนำเข้าจากผู้ผลิตใหญ่หลายแห่งทั่วโลก ซึ่งผู้จำหน่ายวัตถุดิบรายใหญ่ของบริษัทฯ คือ
POSCO, U & A และ NSSC ซึ่งในปี 2549 มีการขายม้วนสเตนเลสรีดร้อนให้กับบริษัทฯ
โดยรายละเอียดของผู้จำหน่ายวัตถุดิบรายใหญ่ของบริษัทฯแต่ละรายมีดังนี้

(1) U & A

U & A เป็นบริษัทฯในกลุ่มของอาร์ซิลอร์ ซึ่งเป็นผู้ผลิตเหล็กรายใหญ่ของโลก โดยที่ U & A
มีโรงงานผลิต 5 แห่ง ศูนย์บริการอีก 8 แห่ง ซึ่งตั้งอยู่ในยุโรปทั้งหมด
และในปัจจุบันมีพนักงานทั้งหมดกว่า 5,920 คน ในปี 2546 U & A มีรายได้รวม 2.38
พันล้านยูโร โดยผลิตสเตนเลสในปริมาณ 1.4 ล้านตันซึ่งยอดขายของ U & A กว่าร้อยละ 80
เป็นการขายในยุโรป ทั้งนี้ U & A มีส่วนแบ่งการตลาดในยุโรปประมาณร้อยละ 25

(2) POSCO

POSCO เป็นผู้ผลิตม้วนสเตนเลสรีดร้อนรายใหญ่ในประเทศเกาหลีใต้ ซึ่งมีกำลังการผลิตม้วน
สเตนเลสรีดร้อน 2,000,000 ตันต่อปี POSCO
ส่งออกม้วนสเตนเลสรีดร้อนที่ผลิตส่วนใหญ่ไปที่ประเทศใน เอเซียตะวันออกเฉียงใต้ จีน
ตะวันออกกลาง และอเมริกาใต้

(3) NSSC

NSSC เป็นผู้ผลิตเหล็กสเตนเลสครบวงจรรายใหญ่ที่สุดในญี่ปุ่น
โดยมีการส่งออกผลิตภัณฑ์ไปยังประเทศทั่วโลก โดยมีประสบการณ์กว่า 60 ปี ในอุตสาหกรรมเหล็ก
ปัจจุบัน NSSC มีกำลังการผลิต สเตนเลสจำนวน 1,000,000 ตันต่อปี

บริษัทฯจะดำเนินการสั่งซื้อม้วนสเตนเลสรีดร้อนล่วงหน้าเป็นเวลาประมาณ 2-4 เดือน
ในปริมาณรวมถึงคุณภาพของวัตถุดิบที่ตกลงกันไว้ก่อนล่วงหน้ากับผู้จำหน่ายวัตถุดิบ
เพื่อให้ได้วัตถุดิบในปริมาณที่เพียงพอและมีคุณภาพตรงตามความต้องการของลูกค้า
โดยราคาซื้อม้วนสเตนเลสรีดร้อนจากผู้จำหน่ายวัตถุดิบนั้นจะเป็นราคาที่บริษัทฯกับผู้จำหน่ายวัตถุดิบตกลงกันล่วงหน้าเป็นรายเดือน
โดยอ้างอิงกับราคาตลาดในขณะนั้น

3.  ภาวะอุตสาหกรรม

โครงสร้างของอุตสาหกรรมเหล็กสามารถแบ่งออกเป็น 3 ขั้นตอนหลักๆ คือ (1)
อุตสาหกรรมเหล็กขั้นต้น โดยเริ่มจากการนำสินแร่เหล็ก (Iron ore) มาถลุง (Iron making)
(2) อุตสาหกรรมเหล็กขั้นกลาง จะใช้วัตถุดิบที่ได้จากเหล็กขั้นต้นมาผลิตเป็นเหล็กแท่ง
และเหล็กทรงแบน และ (3) อุตสาหกรรมเหล็กขั้นปลาย จะนำเหล็กขั้นกลางมารีดเป็นเหล็กเส้น
ลวดเหล็ก เหล็กโครงสร้าง รวมไปถึงการแปรรูปและการเคลือบ สปริงและท่อเหล็ก
โดยการผลิตสเตนเลสรีดเย็นของบริษัทฯนั้นจัดอยู่ในอุตสาหกรรมเหล็กขั้นปลาย

1.  ภาวะและแนวโน้มอุตสาหกรรมสเตนเลสรีดเย็นในตลาดโลก

อุตสาหกรรมสเตนเลสรีดเย็นในตลาดโลกกำลังอยู่ในช่วงขยายตัวภายหลังจากการฟื้นตัวทางเศรษฐกิจของประเทศต่างๆ
ทำให้การบริโภคสเตนเลสรีดเย็นเพิ่มสูงขึ้น โดยตั้งแต่ปี 2543 เศรษฐกิจโลก
และในภูมิภาคเอเซียได้เติบโตขึ้นมาก
ดังจะเห็นได้จากการเติบโตของปริมาณการใช้สเตนเลสรีดเย็นทั่วโลกเพิ่มขึ้นอย่างต่อเนื่องโดยเฉลี่ยปีร้อยละ
6-7 ตั้งแต่ปี 2548 ประเทศจีนจะกลายเป็นผู้บริโภคสเตนเลสรีดเย็นที่ใหญ่ที่สุด
ทั้งนี้เนื่องจากเศรษฐกิจของประเทศจีนมีการเติบโตอย่างรวดเร็วประกอบกับการเตรียมการเพื่อเป็นเจ้าภาพจัดงานระดับโลกที่จะจัดขึ้นในประเทศจีน
เช่น การแข่งขันกีฬาโอลิมปิกในปี 2551 เป็นต้น
และเนื่องจากความต้องการใช้สเตนเลสรีดเย็นของประเทศจีนเพิ่มขึ้นโดยตลอด
ประเทศจีนจึงมีแผนในการขยายกำลังการผลิตสเตนเลสรีดเย็นเพื่อทดแทนการนำเข้าจากต่างประเทศ
โดยในปี 2549
ประเทศจีนเริ่มเป็นผู้ส่งออกสเตนเลสรีดเย็นรายใหญ่ของโลกโดยเฉพาะในตลาดสหรัฐอเมริกา

ราคาตลาดโลกของสเตนเลสรีดเย็นจะถูกกำหนดโดยความสมดุลย์ของอุปสงค์และอุปทานในตลาดโลก
ปริมาณความต้องการบริโภคสเตนเลสรีดเย็นทั่วโลกที่มีการขยายตัวอย่างต่อเนื่องและการเติบโตทางเศรษฐกิจของหลายภูมิภาคทั่วโลก
ซึ่งส่งผลให้มีความต้องการสเตนเลสรีดเย็นเพิ่มขึ้น
เป็นอีกหนึ่งปัจจัยหลักที่ทำให้ราคาสเตนเลสรีดเย็นเพิ่มขึ้นอย่างต่อเนื่อง

ตั้งแต่ปลายปี 2544 ถึงปี 2547
ผู้ค้าเหล็กทั่วโลกได้มีการกักตุนเพื่อเก็งกำไรจากปัจจัยการผลิตที่เพิ่มสูงขึ้นตลอดปี 2547
อย่างต่อเนื่อง
ส่งผลให้มีปริมาณสินค้าในระบบเป็นปริมาณมากเกินความต้องการและส่งผลต่อราคาให้เริ่มปรับตัวลดลงในช่วงครึ่งหลังของปี
2548 เนื่องจากการเร่งระบายสินค้าของผู้ค้า เพื่อรับมือกับปัญหานี้ผู้ผลิตหลักๆ
ทั่วโลกได้มีมาตรการลดกำลังผลิตอย่างต่อเนื่องเพื่อให้ระบบมีการระบายสินค้าคงคลังที่เกินความต้องการและรักษาระดับราคาไว้ให้ไม่ลดลงต่ำกว่าต้นทุนที่แท้จริง
อย่างไรก็ตามคาดว่าแนวโน้มของตลาดสเตนเลสในระยะสั้นจะยังคงเติบโตต่อไป
ทั้งนี้เนื่องจากสภาวะทางเศรษฐกิจที่ดีส่งผลให้การบริโภคของสเตนเลสสูงขึ้น ทั้งนี้
ภูมิภาคเอเชียจะเป็นภูมิภาคที่มีบทบาทสูงขึ้นในอุตสาหกรรมนี้
ทั้งในด้านการบริโภคและการผลิตสเตนเลส (โดยเฉพาะการบริโภคและการผลิตจากประเทศจีน)

ในปี 2549
ตลาดสเตนเลสของโลกได้เริ่มฟื้นตัวขึ้นอย่างรวดเร็วทั้งในด้านปริมาณความต้องการและระดับราคา
โดยมีการปรับตัวเพิ่มขึ้นอย่างรวดเร็ว ตั้งแต่ไตรมาสที่ 2 ของปี 2549 เป็นต้นมา
โดยมาจากปัจจัยด้าน ความต้องการในตลาดสหภาพยุโรป
และสหรัฐอเมริกาที่ได้มีการขยายตัวขึ้นอย่างต่อเนื่องจากการขยายตัวของภาคอุตสาหกรรม
กอปรกับปัญหาด้านกำลังการผลิตของผู้ผลิตรายใหญ่ในสหภาพยุโรปหลายๆราย
ที่ประสบปัญหาอย่างต่อเนื่อง ทำให้ในปี 2549 มีกำลังการผลิตโดยรวมลดลง
ในขณะที่การขยายกำลังการผลิตในตลาดสหรัฐอเมริกายังไม่แล้วเสร็จส่งผลให้กำลังการผลิตเกิดการขาดแคลนและทำให้จำเป็นต้องมีการนำเข้ามาทดแทนจากภูมิภาคเอเซียไปยังตลาดหลักทั้งสอง
ทำให้ในปีที่ผ่านมาประเทศจีนได้ทำการส่งออกผลผลิตส่วนเกินไปยังสหรัฐอเมริกาอย่างต่อเนื่อง
และส่งผลให้ประเทศจีนกลายเป็นผู้ส่งออกสเตนเลสรีดเย็นรายใหญ่ที่สุดไปยังสหรัฐอเมริกา
อีกทั้งยังทำให้สามารถลดความร้อนแรงของการแข่งขันในการขายในภูมิภาคอื่นๆ ลงด้วย

ในปี 2550 คาดว่า การแข่งขันของอุตสาหกรรมสเตนเลสจะเพิ่มสูงขึ้น
ผู้ผลิตที่มีต้นทุนในการผลิตต่ำและมีความเชี่ยวชาญในการผลิตจะได้เปรียบในการแข่งขัน
โดยผู้ผลิตสเตนเลสแบบครบวงจร (Integrated Mills) ที่มีการผลิตเหล็กขั้นต้น ขั้นกลาง
และขั้นปลาย จะเป็นผู้ผลิตที่จะมีความได้เปรียบในต้นทุนการผลิต
เนื่องจากสามารถประหยัดค่าขนส่งและต้นทุนของวัตถุดิบได้ ดังนั้น ผู้ผลิตที่เป็น Reroller Mills
มีความจำเป็นที่จะต้องปรับตัวเพื่อให้สามารถแข่งขันกับผู้ผลิตที่เป็น Integrated Mills
โดยการสร้างพันธมิตรทางธุรกิจ
การใช้เทคโนโลยีในการผลิตที่ทันสมัยเพื่อช่วยลดต้นทุนเพิ่มประสิทธิภาพในการผลิต
และเพิ่มความสามารถในการแข่งขัน ในด้านการตลาดและการจัดจำหน่ายนั้น
การใช้กลยุทธ์การเลือก Segmentation ของตลาดที่เหมาะสมกับกระบวนการผลิต
รวมทั้งการให้คำแนะนำและบริการทางด้านเทคนิคการใช้งานแก่ลูกค้า
ก็เป็นอีกวิธีหนึ่งที่จะสร้างความได้เปรียบในด้านการแข่งขัน เช่นกัน

2.  กฎระเบียบและข้อบังคับที่เกี่ยวข้องกับอุตสาหกรรมสเตนเลสรีดเย็นในประเทศไทย

อุตสาหกรรมสเตนเลสรีดเย็นในประเทศจะได้รับผลกระทบจากกฎระเบียบและข้อบังคับที่เกี่ยวข้องกับอุตสาหกรรมดังนี้

1.  มาตรการตอบโต้การทุ่มตลาด (Anti-dumping: AD)

การทุ่มตลาด คือ
การที่ประเทศคู่ค้าส่งสินค้าเข้ามาจำหน่ายในประเทศไทยในราคาต่ำกว่าราคาที่จำหน่ายในประเทศตน
หรือในราคาต่ำกว่าราคาที่ส่งออกไปจำหน่ายยังประเทศอื่น
หรือในราคาที่ต่ำกว่าราคาที่คำนวณขึ้นจากต้นทุนการผลิตในประเทศผู้ผลิตนั้น

เพื่อปกป้องอุตสาหกรรมภายในประเทศมิให้เกิดความเสียหายจากการกระทำดังกล่าวกระทรวงพาณิชย์ในฐานะผู้ทำหน้าที่กำกับดูแลการค้าระหว่างประเทศ
รวมทั้งปกป้องและรักษาผลประโยชน์ทางการค้าของไทย
จึงดำเนินการตอบโต้เพื่อมิให้คู่ค้าใช้มาตรการทางการค้าที่ไม่เป็นธรรม
โดยเฉพาะในเรื่องการทุ่มตลาด (Anti-dumping: AD)

อย่างไรก็ตามมาตราการการเรียกเก็บอากรตอบโต้การทุ่มตลาดเพื่อขจัดความเสียหายที่เกิดขึ้นจากการนำเข้าสินค้าทุ่มตลาดที่ใช้อยู่ในปัจจุบันของบริษัทฯ
จะสิ้นสุดลงในวันที่ 13 มีนาคม 2551

2.  มาตรการควบคุมราคาสเตนเลส

กรมการค้าภายในเป็นองค์กรหนึ่งของกระทรวงพาณิชย์ ซึ่งมีทำหน้าที่ส่งเสริมการค้า
คุ้มครองผู้บริโภค และรักษาเสถียรภาพราคาสินค้า โดยในเรื่องการกำหนดสินค้าและบริการควบคุม
กรมการค้าภายในมีหน้าที่กำกับดูแลให้ผู้บริโภคได้ซื้อสินค้าและบริการในราคาที่เป็นธรรมและปริมาณ
เพียงพอกับความต้องการ และเพื่อป้องกันการกำหนดราคาซื้อ ราคาจำหน่าย
หรือการกำหนดเงื่อนไขและวิธีปฏิบัติทางการค้าอันไม่เป็นธรรม

ทั้งนี้ เหล็กแผ่น เหล็กเส้น และเหล็กโครงสร้างรูปพรรณ
เป็นสินค้าที่อยู่ในรายการที่กรมการค้าภายในต้องดูแลเป็นพิเศษ (Sensitive List)
เนื่องจากเป็นสินค้าที่มีความอ่อนไหวเป็นพิเศษ
โดยกรมการค้าภายในต้องติดตามราคาและภาวะทั้งในประเทศและต่างประเทศเป็นประจำทุกวัน
พร้อมทั้งให้เจ้าหน้าที่สำนักตรวจสอบและปฏิบัติการตรวจสอบราคาจำหน่ายเข้มงวดและต่อเนื่อง
ในเขตกรุงเทพฯ และปริมณฑล และหากเกิดภาวะวิกฤตอาจกำหนดมาตรการเพิ่มเติม ดังนี้

1.  กำหนดรายการสินค้าและบริการควบคุมเพิ่มเติม

2.  ควบคุมราคาจำหน่ายอย่างเข้มงวด

3.  กำหนดให้มีการปันส่วนสินค้า

    4. จัดหาสินค้าที่จำเป็นต่อการครองชีพ และจัดระบบการจำหน่าย
    ให้มีสินค้าเพียงพอกับความต้องการ

จากมาตรการที่กล่าวมาข้างต้น สเตนเลสเป็นสินค้าชนิดหนึ่งที่อยู่ในการควบคุมของกรมการค้าภายใน
ในเรื่องสินค้าและบริการควบคุม ตามพระราชบัญญัติว่าด้วยราคาสินค้าและบริการ พ.ศ. 2542
โดยกรมการค้าภายในภายใต้กระทรวงพาณิชย์ได้มีการกำหนดราคาสูงสุดของสเตนเลส
(เพดานราคา)
เพื่อเป็นการควบคุมการขึ้นราคาเหล็กแผ่นภายในประเทศรวมทั้งเพื่อช่วยสร้างเสถียรภาพของราคาวัตถุดิบเหล็กให้กับอุตสาหกรรมต่อเนื่องต่างๆ
ภายหลังจากการที่ภาครัฐมีมาตรการตอบโต้การทุ่มตลาดเพื่อลดการนำเข้าเหล็กแผ่น อย่างไรก็ตาม
กระทรวงพาณิชย์สามารถปรับเปลี่ยนเพดานราคา หากเห็นว่าราคาสเตนเลสในตลาดโลกเพิ่มสูงขึ้น
เพื่อเป็นการป้องกันปัญหาการขาดแคลนวัตถุดิบเหล็กภายในประเทศเนื่องจากผู้ผลิตวัตถุดิบเหล็กภายในประเทศเปลี่ยนไปส่งออกมากขึ้น
หรือราคาวัตถุดิบของบริษัทฯสูงขึ้นทั้งนี้ บริษัทฯ ต้องทำการแจ้งราคา ปริมาณจำหน่าย
ปริมาณคงเหลือ สถานที่เก็บสินค้า สเตนเลสรีดเย็น พร้อมจัดทำบัญชีคุมสินค้าในแต่ละเดือน
และปริมาณวัตถุดิบในแต่ละเดือน เพื่อใช้เป็นประโยชน์ในการติดตามภาวะราคาวัตถุดิบ
และการเปลี่ยนแปลงเพดานราคาของกรมการค้าภายใน

ในปี 2549 ที่ผ่านมา บริษัทฯ ได้ทำการยื่นขอปรับราคาเพดานจาก
คณะกรรมการควบคุมระดับราคาสินค้าและปริมาณ ซึ่งอยู่ภายใต้การกำกับของ กรมการค้าภายใน
กระทรวงพาณิชย์ ทั้งหมด 2 ครั้ง ภายหลังการปฎิรูปการปกครองเมื่อวันที่ 19 กันยายน 2549 นั้น
คณะปฏิรูปการปกครองแผ่นดินอันมีพระมหากษัตริย์ทรงเป็นพระประมุขได้มีคำสั่งฉบับที่ 8 ลงวันที่ 20
กันยายน 2549 เรื่องการห้ามกักตุนสินค้าและขึ้นราคาสินค้าทุกประเภท
โดยมีวัตถุประสงค์ให้มีการควบคุมผู้ผลิตสินค้าภายในประเทศส่งผลให้ผู้ผลิตไม่สามารถทำการปรับขึ้นราคาสินค้าได้
ทำให้ระดับราคาขายหน้าโรงงานถูกคงไว้ตั้งแต่นั้นเป็นต้นมา โดยสำหรับสเตนเลสรีดเย็น ชั้นคุณภาพ
304 ชนิดผิว 2B ขนาดความหนา 2 มิลลิเมตร คือ148 บาทต่อกิโลกรัม
ในขณะที่ราคาเพดานสูงสุดถูกกำหนดไว้โดยกระทรวงพาณิชย์ที่ให้แก่บริษัทเมื่อวันที่ 13 กันยายน
2549 อยู่ที่ 156.15 บาทต่อกิโลกรัม

เมื่อวันที่ 19 ธันวาคม 2549 คณะรัฐมนตรีได้มีมติเห็นชอบร่างพระราชบัญญัติ
เพื่อยกเลิกประกาศฉบับดังกล่าวที่นำเสนอโดยกระทรวงพาณิชย์แล้ว
และร่างพระราชบัญญัติดังกล่าวได้ผ่านการพิจารณาและผ่านความเห็นชอบจากสภานิติบัญญัติแห่งชาติแล้ว
และอยู่ในขั้นตอนการรอลงพระปรมาภิไธยเพื่อประกาศในราชกิจจานุเบกษาเพื่อให้มีผลบังคับใช้ต่อไป(ณ
วันที่จัดทำรายงานประจำปี 2549)

1.  เขตการค้าเสรี

เขตการค้าเสรี (Free Trade Area: FTA) หมายถึง
การรวมกลุ่มเศรษฐกิจโดยมีเป้าหมายเพื่อลดภาษีศุลกากรระหว่างกันภายในกลุ่มลงให้เหลือน้อยที่สุด
หรือเป็นร้อยละ 0 และใช้อัตราภาษีปกติที่สูงกว่ากับประเทศนอกกลุ่ม
การทำเขตการค้าเสรีในอดีตมุ่งในด้านการเปิดเสรีด้านสินค้า (goods)
โดยการลดภาษีและอุปสรรคที่ไม่ใช่ภาษีเป็นหลัก แต่เขตการค้าเสรีในระยะหลังๆ นั้น
รวมไปถึงการเปิดเสรีด้านบริการ (services) และการลงทุนด้วย
เขตการค้าเสรีที่สำคัญในปัจจุบัน คือ NAFTA (North American Free Trade Agreement)
และ เขตการค้าเสรีอาเซียน (AFTA: ASIAN Free Trade Area)

รัฐบาล
โดยกระทรวงพาณิชย์ได้กำหนดให้การจัดทำเขตการค้าเสรีเพื่อเป็นยุทธศาสตร์เชิงรุกของการค้าระหว่างประเทศ
ทั้งนี้เพื่อเป็นการสร้างพันธมิตรทางการค้า และเพิ่มโอกาสในการขยายการค้าและการลงทุน
รวมทั้งใช้ประเทศคู่เจรจาเป็นประตูการค้าเข้าสู่ประเทศต่างๆ ในบริเวณใกล้เคียง

ปัจจุบัน อัตราภาษีอากรขาเข้าของสเตนเลสอยู่ที่ร้อยละ 5.00
และในการเจรจากรอบการค้าเสรีหลายๆ
กรอบนั้นภาครัฐได้จัดให้สินค้าสเตนเลสรีดเย็นอยู่ในรายการสินค้าอ่อนไหวซึ่งจะมีการปรับลดอากรขาเข้าในระยะเวลาหลังสุดอย่างน้อยไม่ต่ำกว่า
5 ปีและในแต่ละกรอบการลดภาษีจะเป็นแบบค่อยเป็นค่อยไป อย่างไรก็ตามการเปิดเขตการค้าเสรี
จะส่งผลให้มีการแข่งขันที่รุนแรงขึ้นโดยผู้นำเข้านำเข้าต่างประเทศที่สามารถจำหน่ายสเตนเลสในราคาถูกมากขึ้นในอนาคต

3.  อื่นๆ

    3.5.1 ผลกระทบต่อสิ่งแวดล้อม

นอกเหนือจากการให้ความสำคัญด้านคุณภาพและมาตรฐานของผลิตภัณฑ์แล้ว
บริษัทฯยังให้ความสำคัญในการดูแลและรักษาสิ่งแวดล้อมตามมาตรฐานสากล ISO 14001
โดยบริษัทฯจัดให้มีระบบบำบัดน้ำเสียและระบบกำจัดฝุ่นควันและฟอกสารพิษภายในโรงงานก่อนปล่อยออกสู่สิ่งแวดล้อม
ทั้งนี้ ตั้งแต่ดำเนินกิจการ
บริษัทฯไม่มีข้อพิพาทหรือถูกฟ้องร้องเกี่ยวกับสิ่งแวดล้อมและไม่เคยได้รับการตักเตือนหรือการปรับจากหน่วยงานของรัฐ